Okresná prokuratúra Rožňava 
Nám. 1. mája, 048 01 Rožňava 1 	

Sp. zn. : Pv 824/13/8808	Rožňava, 14.11.2013
EEČ : 2-67-270-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Rožňava
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 08.07.2013 o 09.55 h riadil nákladné motorové vozidlo zn. Mercedes XXXXX, ev. č. XXXXX, so špeciálnym prívesom zn. Fliegl, ev. č. KNM 309, v smere od Plešivca do Rožňavy, pričom na križovatke pri obci XXXXX, okres XXXXX, nevenoval náležitú pozornosť vedeniu vozidla a nesledoval situáciu v cestnej premávke, čím porušil § 4 ods. 1 písm. c) zákona č. 8/2009 Z. z. o cestnej premávke v znení neskorších predpisov, a zozadu narazil do pred ním stojaceho osobného motorového vozidla zn. Škoda Fabia, ev. č. XXXXX, ktoré odbočovalo vľavo a dávalo prednosť protiidúcim vozidlám, pričom pri nehode osádka vozidla zn. Škoda Fabia: 
- XXXXX utrpela priečnu zlomeninu pravej jarmovej kosti bez posunu úlomkov, krvný výron v pravej lícnej kosti pod okom, s dobou liečenia a práceneschopnosti od 08.07.2013 do 29.07.2013, 
 - XXXXX utrpel otras mozgu ľahkého stupňa, tržnú ranu na temene hlavy, s dobou liečenia od 08.07.2013 do 16.07.2013, 
- XXXXX utrpel podvrtnutie krčnej a driekovej chrbtice, s dobou liečenia od 08.07.2013 do 13.07.2013, 

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
15 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:

	Uznesením povereného príslušníka OR PZ, Okresného dopravného inšpektorátu v XXXXX, sp. zn. ORP-XXXXX zo dňa 28.06.2013, bolo začaté trestné stíhanie a súčasne vznesené obvinenie XXXXX za prečin ublíženia na zdraví podľa § 158 Tr. zák., v podstate na tom skutkovom základe, ako je to uvedené vo výrokovej časti tohto uznesenia. 
	Obvinený XXXXX sa k spáchaniu skutku, za ktorý je stíhaný, v celom rozsahu priznal. Uviedol, že dopravnú nehodu zavinil on tým, že dostatočne nesledoval situáciu pred sebou a pri rýchlosti, ktorú mal, už nevedel zabrániť zrážke s vozidlom, ktoré zastavilo pred ním a odbočovalo vľavo. Dopravnú nehodu ihneď nahlásil svojmu nadriadenému a vec bola nahlásená aj príslušnej poisťovni. Škodu, ktorú spôsobil, je ochotný uhradiť. Svoje konanie ľutuje. Vyjadril súhlas s podmienečným zastavením trestného stíhania. 
	Svedkyňa - poškodená XXXXX uviedla, že dávali prednosť oprotiidúcim vozidlám, keď do nich narazilo vozidlo obvineného. Bola práceneschopná od 08.07.2013 do 29.07.2013. Pripája sa k trestnému konaniu a žiada náhradu škody a to bolestné a sťaženie spoločenského uplatnenia, ktoré bolo bodovo ohodnotené na 30 bodov. Zároveň si uplatňuje škodu aj na poškodenom vozidle, ktorú však nemá vyčíslenú.
	Svedok - poškodený XXXXX uviedol, že odbočovali vľavo, s vozidlom zastavili a dávali prednosť oprotiidúcim vozidlám, keď zozadu do nich narazil obvinený. Bol liečený od 08.07.2013 do 16.07.2013. Pripája sa k trestnému konaniu a žiada uhradiť škodu, ktorú však nemal vyčíslenú. Ešte by chcel dodať, že obvinený ho bol osobne navštíviť v nemocnici, kde sa mu aj ospravedlnil. 
	Svedok - poškodený XXXXX uviedol, že pri nehode utrpel ľahké zranenie, z ktorého sa liečil 6 dní. Pripája sa k trestnému konaniu a žiada nahradiť spôsobenú škodu. 
	Svedok XXXXX uviedol, že riadil vozidlo zn. Škoda Fabia, dal smerovku vľavo pri obci XXXXX, s vozidlom zastal a dával prednosť oprotiidúcim vozidlám. Vtedy zozadu do nich narazilo vozidlo obvineného.  Bol jednorázovo ošetrený, nebol liečený ani práceneschopný. 
	Z vyjadrenia XXXXX, s. r. o. Rimavská Sobota, zo dňa 04.10.2013, vyplynulo, že sa nepripájajú k trestnému konaniu a neuplatňujú si škodu od obvineného. 
	Zo správy XXXXX, splnomocneného právneho zástupcu Štátnej ochrany prírody Slovenskej republiky, zo dňa 29.10.2013, vyplynulo, že si uplatňujú škodu vo výške XXXXX €, poistné plnenie vo výške XXXXX € im bolo poukázané. 
	Z hlásenia o poistnej udalosti, zo dňa 09.07.2013, vyplynulo, že obvinený nahlásil túto poistnú udalosť v poisťovni Kooperativa, a. s., v XXXXX, kde potvrdil, že vinníkom dopravnej nehody bol on, a že spôsobil svojím konaním aj zranenie iným osobám. 
	Zo správ Kooperativy - Poisťovne, a. s., vyplynulo, že poukázali poistné plnenie poškodenému - Štátnej ochrane prírody Slovenskej republiky vo výške XXXXX €, poškodenému XXXXX poistné plnenie vo výške XXXXX €, ďalšiu škodu budú hradiť zo zákonnej poistky vozidla. 
Vina obvineného vyplýva i zo záznamu o dopravnej nehode, zápisnice o obhliadke miesta činu s fotodokumentáciou, plánkom a pripojených lekárskych správ. 
	Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak, 
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b)	nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné opatrenia na jej náhradu a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce. 
Obvinený XXXXX spáchal prečin ublíženia na zdraví podľa § 158 Tr. zák., za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k spáchanému činu priznal, svoje konanie oľutoval a vyjadril súhlas s prípadným podmienečným zastavením trestného stíhania proti svojej osobe. Vykonal opatrenie na náhradu škody, predovšetkým tým, že škodovú udalosť včas oznámil poisťovni Kooperativa, a. s., ktorá priebežne už hradí poistné plnenie poškodeným. 
	Obvinený je z miesta trvalého bydliska i zamestnávateľom hodnotený kladne, v registri trestov nemá záznam. 
Vzhľadom na vyššie uvedené bolo dôvodné postupovať podľa § 216 ods. 1,2 Tr. por., t. j. podmienečne zastaviť trestné stíhanie proti obvinenému XXXXX a určená mu bola skúšobná doba v trvaní 15 (pätnásť) mesiacov, čo s prihliadnutím na jeho doterajší život a okolnosti prípadu, je dostačujúca. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Lenďák
prokurátor